हर रोज बदलते चुनावी गणित और राजनीतिक पार्टियों का हिसाब-किताब
Karnataka Telangana Madhya Pradesh Rajasthan Chhattisgarh Vidhan Sabha Election Opinion  कर्नाटक में चुनाव प्रचार ज़ोरों पर है और मप्र, छत्तीसगढ़, राजस्थान और तेलंगाना में चुनावी तैयारियाँ चल रही हैं। गुजरात मॉडल को देखते हुए भाजपा केजरीवाल की “आप” पार्टी को ज़्यादा तवज्जो दे रही है
चुनाव का वक्त है। कर्नाटक में चुनाव प्रचार ज़ोरों पर है और मप्र, छत्तीसगढ़, राजस्थान और तेलंगाना में चुनावी तैयारियाँ चल रही हैं। गुजरात मॉडल को देखते हुए भाजपा केजरीवाल की “आप” पार्टी को ज़्यादा तवज्जो दे रही है। आप को भाजपा के खिलाफ बोलने को कहा जा रहा है, ताकि उसकी इंडीविजुअल छवि बन सके और गुजरात की तरह राजस्थान में भी कांग्रेस के वोट काट सके।
जहां तक मध्यप्रदेश और छत्तीसगढ़ का सवाल है, वहाँ आप की ज़्यादा चलने वाली नहीं है, लेकिन राजस्थान में कम वोटों के अंतर वाली सीटों पर आप से भाजपा को निश्चित ही फ़ायदा होगा। अशोक गहलोत भले ही कहते रहें कि इस बार सरकार रिपीट होने वाली है, लेकिन मन ही मन वे जानते हैं कि अपने पूरे कार्यकाल में सचिन पायलट और उनके खुद के झगड़ों के अलावा राजस्थान में हुआ ही क्या है?
चुनाव के ऐन पहले ज़रूर कुछ अच्छी सुविधाओं का ऐलान किया गया है, लेकिन चुनाव के पहले तो हर सरकार ऐसा करती ही है। आप ने क्या नया कर दिया? वैसे भी सरकारों के रिपीट होने का क़िस्सा राजस्थान में है ही नहीं। शुरू में जब केवल कांग्रेस ही थी, और कोई नहीं था, तब की बात अलग है। इसलिए इस बार गहलोत का जादू चलेगा, इसकी कम से कम संभावना तभी है जब भाजपा ग़लतियों पर ग़लतियाँ करती जाए। भाजपा की ग़लतियाँ मतलब राजस्थान का लोकल नेतृत्व।
राजनीतिक गलियारों की चर्चा का निचोड़ यह है कि अगर वसुंधरा राजे को आगे नहीं किया गया तो भाजपा की लुटिया डूब सकती है। गणित सीधा-सा है- 25-30 सीटों पर वसुंधरा राजे का सीधा प्रभाव है। इलाक़े के तौर पर भी और लोगों, प्रत्याशियों के हिसाब से भी। भाजपा में वसुंधरा राजे के अलावा कोई नेता ऐसा नहीं है जिसका अकेले इतना प्रभाव हो। स्थिति साफ़ है - जैसी कि भाजपा पिछले पाँच सालों से करती आई है, वसुंधरा राजे की अनदेखी जारी रही तो कांग्रेस के मज़बूती के साथ उभरने के सिवाय कोई चारा नहीं रहेगा।
भाजपा को अपने अनेक सीएम प्रत्याशियों को लगाम देनी होगी। इसके बिना कल्याण संभव नहीं है।
उधर छत्तीसगढ़ में भाजपा के रमन सिंह पिछले पाँच साल से निष्क्रिय हैं। कांग्रेस के बघेल जितनी गतिविधियाँ करते रहे हैं उसकी पाँच प्रतिशत भी रमन सिंह ने नहीं कीं। हालाँकि इस स्थिति में भी भाजपा रमन सिंह पर ही भरोसा कर रही है। शायद भाजपा नेतृत्व ने छत्तीसगढ़ के सच से साक्षात्कार कर लिया है। शायद वह अच्छी तरह जान चुका है कि चुनाव बाद होना क्या है?
पहले जब छत्तीसगढ़ में अजीत जोगी थे तब स्थिति और थी, लेकिन अब तो लगभग सीधा मुक़ाबला कांग्रेस और भाजपा में ही है, इसलिए इस राज्य में भाजपा की जीत की संभावनाएँ वैसी नहीं दिखाई देतीं, जैसी अन्य राज्यों में हो सकती हैं। जहां तक मध्यप्रदेश का सवाल है, यहाँ टक्कर काँटे की हो सकती है। फिर भी कांग्रेस का पलड़ा हल्का ही लग रहा है। अकेले कमलनाथ आख़िर कितनी ताक़त लगा लेंगे। संगठन सुप्त प्रायः है सो अलग।
कुल मिलाकर भाजपा के पन्ना प्रमुख की तोड़ आज भी कांग्रेस के पास नहीं है। हो सकता है कांग्रेस को शहरों में बूथ कार्यकर्ता मिल जाएँ, लेकिन कई ऐसे इलाक़े हैं जहां आज भी पार्टी को बूथ कार्यकर्ताओं का टोटा पड़ता है। अचरज की बात यह है कि इसकी पूर्ति करने के लिए संगठन स्तर पर कोई ठोस काम किया भी नहीं गया। आगे भी इसकी उम्मीद कम ही दिखाई देती है। तेलंगाना में फ़िलहाल केसीआर का कोई तोड़ नहीं है।